3.1 ลักษณะของผลิตภัณฑ์

บริษัทเป็นผู้ผลิตผงคาร์บอนหลากหลายเกรดซึ่งประกอบด้วยสารประกอบคาร์บอนในรูปของอนุภาคที่มีลักษณะระหว่างของแข็งกับของเหลว
(Colloidal Particles) กระบวนการผลิตหลักเพื่อที่จะได้ผงคาร์บอน
อยู่ที่การควบคุมกระบวนการเผาไหม้
และการแยกน้ำมันไฮโดรคาร์บอนโดยความร้อนภายใต้สภาวะที่กำหนด
น้ำมันไฮโดรคาร์บอนที่ใช้จะเป็นน้ำมันที่มีค่า Aromatic สูงเช่น FCC, Creosote Oils
หรือนำมันอื่นซึ่งมีค่า Aromatic สูง

ผงคาร์บอนชนิดนี้มีคุณสมบัติพิเศษซึ่งช่วยในการระบายความร้อนให้หน้ายางในขณะที่ยางรถยนต์เสียดสีไปกับพื้นถนน
และเป็นสารตัวเติมที่นิยมมากที่สุด
เนื่องจากเมื่อเติมผงคาร์บอนลงไปในยางแล้วจะช่วยให้คุณสมบัติทางฟิสิกส์ของยางดีขึ้นและช่วยยืดอายุการใช้งานของยางรถยนต์

Carbon Black ที่นิยมใช้ในอุตสาหกรรมแบ่งออกเป็น 3 ประเภทใหญ่ๆ คือ

1. Channel Black

2. Furnace Black

3.  Thermal Black

ส่วนประเภทของผงคาร์บอนที่นิยมใช้มากที่สุด คือ Furnace Black

ผลิตภัณฑ์ของ Carbon Black สามารถจำแนกออกได้หลายเกรดตามการใช้งานดังนี้

1. Hard Carbon Black ใช้สำหรับยางส่วนนอกที่ต้องการความคงทน
แข็งแรงแบ่งออกได้ตามเกรด ดังนี้

2. Soft Carbon Black ใช้สำหรับยางชั้นใน ซึ่งการใช้งานแตกต่างไปตามเกรดของ carbon
black

ผลิตภัณฑ์ของบริษัท ได้ผลิตขึ้นตามแบบมาตรฐานผลิตภัณฑ์ของ ASTM
ซึ่งเป็นที่ยอมรับและนิยมใช้ในอุตสาหกรรมการผลิตผงคาร์บอนทั่วโลก

ในปี 2549 บริษัทได้พัฒนา SOFTBLACK REACTOR ตัวใหม่
โดยเป็นโครงการวิจัยและพัฒนาร่วมกันกับศูนย์วิจัยและพัฒนาคาร์บอนแบล็คที่ประเทศอินเดีย
ซึ่งหลังจากพัฒนา SOFTBLACK REACTOR ตัวใหม่แล้วบริษัทสามารถผลิต SOFTBLACK
ชนิดพิเศษซึ่งมีสารปนเปื้อนน้อยมากๆ ซึ่งผลิตภัณฑ์ตัวใหม่นี้สามารถใช้ในผลิตภัณฑ์ยางประเภท
ยางกันซึม ท่อยาง ยางกันกระแทก เป็นต้น ซึ่งก่อนหน้านี้บริษัทไม่สามารถผลิตได้
การที่บริษัทได้พัฒนา REACTOR ตัวใหม่นี้ ทำให้บริษัทสามารถผลิตสินค้าเกรดพิเศษได้
ซึ่งเป็นการเพิ่มขีดความสามารถในการแข่งขันทางการตลาดให้กับบริษัท

สิทธิพิเศษและข้อจำกัดทางธุรกิจ

ธุรกิจของบริษัทได้รับการส่งเสริมจากคณะกรรมการส่งเสริมการลงทุน (Board of
Investments) ในส่วนของการขยายกำลังการผลิต
สิทธิพิเศษที่บริษัทได้รับประกอบด้วยการยกเว้นการเสียภาษีเงินได้นิติบุคคล,
การลดหย่อนภาษีนำเข้าเครื่องจักร และการยกเว้นภาษีเงินได้สำหรับเงินปันผล

บริษัทฯได้รับสิทธิพิเศษจากการส่งเสริมการลงทุนสำหรับโครงการขยายการลงทุนของบริษัท
ตามพระราชบัญญัติส่งเสริมการลงทุน พ.ศ. 2520 ภายใต้บัตรส่งเสริมการลงทุนเลขที่
1768(2)/2548 ซึ่งออกให้โดยคณะกรรมการส่งเสริมการลงทุนเมื่อวันที่ 31 สิงหาคม 2548
สำหรับการผลิตผงคาร์บอน ไฟฟ้า และไอน้ำ ทั้งนี้ภายใต้เงื่อนไขที่กำหนดบางประการ
สิทธิพิเศษรวมถึงการได้รับยกเว้นภาษีเงินได้นิติบุคคลสำหรับกำไรสุทธิที่ได้รับจากการส่งเสริมเป็นระยะเวลา
3 ปีสำหรับการผลิตผงคาร์บอนและ 8 ปีสำหรับการผลิตไฟฟ้าและไอน้ำ
นับแต่วันที่เริ่มมีรายได้จากการประกอบกิจการนั้น

บริษัทได้รับการอนุมัติส่งเสริมการลงทุนจาก BOI สำหรับโครงการขยายการลงทุนใหม่ด้วย

อย่างไรก็ตามบริษัทฯ ไม่มีข้อจำกัดในการประกอบธุรกิจใด ๆ
โดยหน่วยงานรัฐบาลทั้งในประเทศและต่างประเทศ

3.2 การตลาดและการแข่งขัน

3.2.1 กิจกรรมทางการตลาด

ในปี 2551 บริษัทยังคงเป็นเป็นผู้ครองส่วนแบ่งการตลาดส่วนใหญ่สำหรับตลาดภายในประเทศ
เมื่อเทียบกับบริษัท ไทยโตไกคาร์บอนโปรดักท์ จำกัด และบริษัท บริดจสโตน คาร์บอนแบล็ค
(ประเทศไทย) จำกัด บริษัทได้ขายสินค้าที่เป็นเกรดพิเศษที่ใช้กับธุรกิจที่ไม่ใช่ยาง
ทั้งในและต่างประเทศประมาณ 3 % ของยอดขายรวม
ซึ่งเป็นตลาดใหม่และบริษัทได้ให้ความสำคัญเนื่องจากจะสามารถะเพิ่มศักยภาพในการแข่งขันให้กับบริษัทได้
สำหรับตลาดสำหรับธุรกิจที่ไม่ใช่ยางนี้ผู้ผลิตที่ครอบส่วนแบ่งการตลาดสูงสุดคือผู้ผลิตคาร์บอนแบล็คในประเทศญี่ปุ่น
ซึ่งบริษัทอยู่ในขั้นเริ่มต้นที่จะมีส่วนแบ่งการตลาดในตลาดนี้
ปัจจุบันบริษัทได้ขยายการตลาดทั้งในส่วนสินค้าเดิมและสินค้าเกรดใหม่ออกไปในหลายประเทศ

โครงสร้างรายได้

ล้านบาท

+--------------+---------+-----+---------+-------+-----------+------+
|              | 2551    |     | 2550    |       | 2549      |      |
+--------------+---------+-----+---------+-------+-----------+------+
|              | จำนวน   | %   | จำนวน   | %     | จำนวน     | %    |
+--------------+---------+-----+---------+-------+-----------+------+
| ขายในประเทศ  | 4,946   | 54  | 3,655   | 54    | 3,382     | 51   |
+--------------+---------+-----+---------+-------+-----------+------+
| ขายต่างประเทศ | 4,086   | 46  | 3,147   | 46    | 3,212     | 49   |
+--------------+---------+-----+---------+-------+-----------+------+
| ยอดขายรวม    | 9,032   | 100 | 6,802   | 100   | 6,594     | 100  |
+--------------+---------+-----+---------+-------+-----------+------+

ลักษณะของลูกค้าและความสัมพันธ์

ลูกค้าหลักของบริษัทฯคือบริษัทผู้ผลิตยางรถยนต์รายใหญ่ของโลกได้แก่ บริษัท บริดจสโตน
คอร์ปอเรชั่น, บริษัท มิชลินไทร์ จำกัด, บริษัท กู๊ดเยียร์ จำกัด, บริษัท โยโกฮามา จำกัด, บริษัท
โตโย ไทร์ จำกัด สำหรับลูกค้าภายในประเทศที่สำคัญ ได้แก่ บริษัท ยางสยาม จำกัด, บริษัท
ยางสยามอุตสาหกรรม จำกัด, บริษัท ยางโอตานิ จำกัด, บริษัทอิโนเว รับเบอร์ จำกัด, บริษัท
อุตสาหกรรมตราอูฐ จำกัด, บริษัท อีโนเว รับเบอร์ จำกัด, บริษัท ยางโอตานิ จำกัด, บริษัท
วีรับเบอร์ จำกัด และบริษัท ดีสโตน์ จำกัด เป็นต้น
บริษัทฯไม่มีความสัมพันธ์ใดๆเป็นพิเศษกับบริษัทเหล่านี้นอกจากความสัมพันธ์ทางธุรกิจปรกติ

สัดส่วนการขายให้ลูกค้า 10 รายแรก 3 ปีที่ผ่านมา

  --------------------------- ------------- --------------- ---------------
                              2551          2550            2549

  สัดส่วนการขายให้ลูกค้า 10 รายแรก 72%           72%             72%
  --------------------------- ------------- --------------- ---------------

การเปลี่ยนแปลงสัดส่วนขายให้ลูกค้าที่ขายมากกว่า 30% 3 ปีติดต่อกัน

บริษัทฯไม่มีลูกค้ารายใดที่ขายให้เกินกว่า 30% ติดต่อกัน 3 ปี

การจำหน่ายและช่องทางการจำหน่าย

ผลิตภัณฑ์ของบริษัทฯส่วนมากจะจำหน่ายตรงให้กับลูกค้า มีเพียงประมาณ 3-5%
เท่านั้นที่ขายผ่านผู้แทนจำหน่าย ซึ่งขึ้นกับจำนวนลูกค้าที่อยู่ในประเทศนั้นๆ ปัจจุบัน
บริษัทฯมีผู้แทนจำหน่าย 5 รายโดยมีสัญญาที่จะขายผลิตภัณฑ์ของบริษัทฯ

นโยบายการตั้งราคา

ราคาส่งออกจะถูกกำหนดโดยสถานการณ์การตลาดและแนวโน้มราคาในตลาดโลกของคาร์บอนแบล็ค
และวัตถุดิบคือ Carbon Black Feed Stock Oil และโครงสร้างภาษีนำเข้า
ราคาสินค้าของบริษัทในตลาดยังสามารถสู้กับคู่แข่งในตลาดได้
บริษัทมีการใช้สูตรคำนวนในการตั้งราคากับลูกค้ารายใหญ่ ซึ่งราคาจะผูกกับราคาวัตถุดิบ

อำนาจต่อรองของผู้ซื้อและผู้ขาย

วัตถุดิบที่สำคัญสำหรับการผลิตผงคาร์บอนคือ Carbon Black Feedstock Oil (CBFO)
ซึ่งเป็นเกรดพิเศษของน้ำมันดิบ (Crude Oil) ปัจจุบันมีผู้ขายเพียง 5-7 รายทั่วโลก
จากการที่สั่งซื้อน้ำมันแต่ละครั้ง บริษัทและบริษัทอื่นในกลุ่ม Aditya
ที่ผลิตคาร์บอนแบล็คเหมือนกันจะสั่งปริมาณมากๆ
ทำให้บริษัทค่อนข้างมีอำนาจต่อรองสูงซึ่งส่งผลต่อต่อการจัดซื้อวัตถุดิบของบริษัท

3.2.2 โครงสร้างอุตสาหกรรม

ประเทศไทยมีผู้ผลิตยางรถยนต์รายใหญ่ 5 ราย และมีผู้ผลิตผงคาร์บอนรายใหญ่ 3 ราย คือ บริษัท
ไทยคาร์บอนแบล็ค จำกัด (มหาชน) , บริษัท ไทย โตไก คาร์บอนโปรดักท์ จำกัด และบริษัท
บริดจสโตน คาร์บอนแบล็ค (ประเทศไทย) จำกัด

จำนวนและขนาดของคู่แข่งขัน

ในตลาดโลก บริษัทมีคู่แข่งขันรายใหญ่ 3 ราย กระจายอยู่ตามที่ต่าง ๆ คือ

1. CABBOT ประเทศสหรัฐอเมริกา

2. DEGUSSA ประเทศเยอรมัน

3. DCC Chemicals ประเทศเกาหลี

สำหรับตลาดภายในประเทศมีผู้ผลิตผงคาร์บอนรายใหญ่ 3 ราย

1.  บริษัท ไทยคาร์บอนแบล็ค จำกัด (มหาชน) กำลังการผลิตประมาณ 220,000 ตัน ต่อปี

2.  บริษัท ไทยโตไกคาร์บอนโปรดักท์ จำกัด กำลังการผลิตประมาณ 110,000 ตัน ต่อปี

3.  บริษัท บริดจสโตน คาร์บอนแบล็ค (ประเทศไทย) จำกัด กำลังการผลิตประมาณ 40,000
    ตันต่อปี (ผลิตให้กับโรงงานผลิตยางรถยนต์ในเครือบริดจสโตนที่อยู่ต่างประเทศ)

ส่วนแบ่งการตลาดปี 2551 (ประมาณการจากยอดขาย)

  ------------------------------------------ ----------------------------
  บริษัท                                       ส่วนแบ่งการตลาด (%)

  1. บริษัท ไทยคาร์บอนแบล็ค จำกัด (มหาชน)         44%

  2. บริษัท ไทยโตไกคาร์บอนโปรดักท์ จำกัด           34%

  3. บริษัท บริดจสโตน คาร์บอนแบล็ค (ประเทศไทย)    6%
  จำกัด                                       

  4. นำเข้าคาร์บอนแบล็คจากต่างประเทศ             16%
  ------------------------------------------ ----------------------------

สถานการณ์การแข่งขัน

บริษัทเป็นผู้ผลิตผงคาร์บอนรายใหญ่บริษัทหนึ่งของโลก
ซึ่งสินค้าของบริษัทได้รับการยอมรับในตลาดโลก ปัจจุบันบริษัทได้ส่งออกทั้งสิ้นประมาณ 46%
และสามารถผลิตสินค้าได้ตรงตามความต้องการของลูกค้าโดยบริษัทได้พัฒนาเกรดใหม่มาเพื่อสนองความต้องการที่เป็นพิเศษของลูกค้า

ปัจจัยแห่งความสำเร็จ

1) คุณภาพสินค้าที่เป็นเลิศ

2) การได้รับการยอมรับจากสถาบันที่รับรองเรื่องคุณภาพ คือ
ได้รับประกาศนียบัตรรับรองรองคุณภาพ ISO/TS 16949, ISO 14001, IQRS ระดับ 7 และ
TPM Special award, TPM Consistency award, TPM Excellence award, Deming
Prize, Prime Minister’s Productivity award, OHSAS 18001, Thailand
Quality Class award , ISO/ISE 17025 และ
เป็นบริษัทที่จัดว่าเป็นบริษัทในกลุ่มที่มีผลประกอบการดี ในหมวดอุตสาหกรรม
จากตลาดหลักทรัพย์แห่งประเทศไทย ปี 2549

3) ต้นทุนการผลิตที่ต่ำ

4) ภาพพจน์สินค้าที่ดี

5) การได้รับการรับรองคุณภาพจากผู้ผลิตยางรถยนต์รายใหญ่

6) มีประสิทธิภาพในการใช้พลังงาน

7)  การบริการลูกค้าที่ดีเลิศ

8)  การบริการขนส่งแบบ Just In Time (JIT) สำหรับลูกค้ารายใหญ่

9)  ฐานการตลาดส่งออกที่แข็งแกร่งในตลาดเอเชียแปซิฟิค

10) สินค้ามีประสิทธิภาพสูง

11) มีการร่วมค้า (Joint Venture) ในประเทศจีน
    เพื่อสนองความต้องการของตลาดในประเทศจีน

12) มีการสร้างแรงจูงใจในการทำงานให้พนักงานและผู้บริหาร

โอกาส

1) ต้นทุนการผลิตสินค้าที่ต่ำ

2) มีความสามารถในการผลิตสินค้าเพื่อป้อนให้กับลูกค้าที่ไม่ใช่ผู้ผลิตยางรถยนต์

3) มีความสามารถในการเติบโตในแถบเอเชียและประเทศไทย

4) การเติบโตทางเศรษฐกิจของประเทศไทยและภูมิภาคนี้มีเสถียรภาพมากกว่าทางยุโรป

5) การขยายโรงงาน (ได้ติดตั้งเครื่องจักรเรียบร้อยแล้ว)

6) มีการสร้างโรงงานผลิตยางรถยนต์แห่งใหม่ในประเทศไทยและมีการขยายโรงงานในย่านนี้

7) ได้มีการบุกตลาดสำหรับผลิตภัณฑ์ที่ใช้สำหรับลูกค้าที่ไม่ใช่ผู้ผลิตยางรถยนต์

อุปสรรค

1) สินค้าทดแทนบางส่วนอาจถูกพัฒนาและนำมาใช้ในระยะยาวข้างหน้า

2) การเปลี่ยนแปลงเทคโนโลยีการผลิต

3) การควบคุมมลภาวะที่เข้มงวด

4)  การกีดกันทางการค้าในบางประเทศ

5)  ถ้าเงินบาทแข็งค่าขึ้นจะส่งผลกระทบต่อการส่งออกและการเติบโตของการส่งออกที่ไปยังลูค้าที่เกี่ยวข้องกับอุตสาหกรรมรถยนต์

6)  การขยายการผลิตของผู้ผลิตคาร์บอนแบล็ครายอื่นในประเทศไทย

7)  ความผันผวนของราคาวัตถุดิบและราคาน้ำมัน

8)  วิกฤตเศรษฐกิจโลก

9)  ความต้องการลดลงซึ่งเกิดจากความต้องการในธุรกิจรถยนต์ลดลง

ปัจจัยภายนอกที่มีผลกระทบ

1)  ความผันผวนของค่าเงินบาท

2)  ความแปรปรวนของราคาน้ำมันดิบและสินค้าที่เกี่ยวข้อง เช่น CBFO

3)  เศรษฐกิจของประเทศมีเสถียรภาพ

4)  กฏเกณฑ์ต่างๆที่เกี่ยวกับสิ่งแวดล้อม

5)  วิกฤตเศรษฐกิจโลก

6)  การถดถอยของอุตสาหกรรมรถยนต์

สภาพการแข่งขัน

บริษัทเป็นหนึ่งในผู้ผลิตผลคาร์บอนรายใหญ่ของโลก
เนื่องจากผลิตภัณฑ์ของบริษัทมีคุณภาพดีและมีการบริการลูกค้าที่ดี
ประกอบกับบริษัทสามารถผลิตสินค้าที่ต้นทุนต่ำได้จึงทำให้สินค้าของบริษัทสามารถแข่งขันในตลาดโลกได้
นอกจากนี้บริษัทยังสามารถพัฒนาเกรดต่างๆได้ตรงความต้องการของลูกค้า
ทั้งยังสามารถป้อนสินค้าให้กับผู้ผลิตสินค้าที่ไม่ใช่ตลาดยางซึ่งจะเพิ่มขีดความสามารถในการแข่งขันให้กับบริษัทอีกด้วย

แนวโน้มในการแข่งขัน

ผลจากสถานการณ์เศรษฐกิจโลกที่เติบโตช้าลงตั้งแต่ปี 2550
ได้ส่งผลกระทบต่ออุตสาหกรรมและธุรกิจของบริษัท
ผลจากวิกฤตเศรษฐกิจในครั้งนี้มีปัจจัยซับซ้อนและคาดว่าจะต้องใช้เวลาพอสมควรในการฟื้นตัว
เป็นที่คาดการณ์ว่าเศรษฐกิจในปี 2552 จะโตประมาณ 2%
ธุรกิจรถยนต์จะได้รับผลกระทบหนักที่สุดจากวิกฤตเศรษฐกิจในครั้งนี้
และคาดว่าจะใช้กำลังการผลิตเพียงแค่ 50-60% และคาดว่าเศรษฐกิจยังคงไม่ดีตลอดปี 2552

สำหรับบริษัทได้เป็นธุรกิจที่เกี่ยวพันโดยตรงกับธุรกิจรถยนต์และในปี
2552นี้คาดว่าน่าจะเป็นปีที่หนักมากสำหรับบริษัท
คาดว่าความต้องการสินค้าของบริษัทจะกระเตื้องขึ้นประมาณปลายปี 2552นี้
ณปัจจุบันบริษัทได้ผลิตที่กำลังการผลิตในระดับต่ำอยู่ และจะผลิตณ
กำลังการผลิตให้เร็วที่สุดเท่าที่จะทำได้ และบริษัทพยายามโฟกัสที่จะผลิต ณ ระดับที่เหมาะสม
มีความควบคุมต่างๆมากยิ่งขึ้น ทั้งด้านต้นทุนและการตลาด
และพยายามโฟกัสลูกค้าที่เป็นกลุ่มไม่ได้ผลิตยาง
และพยายามที่สนองตอบความต้องการลูกค้าให้มากยิ่งขึ้น

3.3. การผลิต

3.3.1. กำลังการผลิตและปริมาณการผลิต

โรงงานผลิตผงคาร์บอนของทางบริษัทฯ ตั้งอยู่ที่ อำเภอ เมือง จังหวัดอ่างทอง
ประกอบด้วยสายการผลิต 5 สายมีกำลังการผลิต 215,000 – 220,000 เมตริกตันต่อปี ในปี
2550 บริษัทได้ตัดสินใจเพิ่มกำลังการผลิตอีก 75,000 – 80,000 เมตริกตัน ต่อปี
แต่การขยายกำลังการผลิตต้องล่าช้าออกไปเนื่องจากสภาวะการตลาดที่ไม่สู้ดีนัก
ดังนั้นโครงการขยายกำลังการผลิตนี้คาดว่าจะเสร็จสิ้นในปี 2553
ซึ่งหลังจากติดตั้งเครื่องจักรเรียบร้อยแล้ว บริษัทจะมีกำลังการผลิตประมาณ 280,000 -285,000
ตันต่อปี

ตารางแสดงกำลังการผลิตย้อนหลัง 3 ปี

+------------------------------------+----------+----------+----------+
|                                    | ปี 2551   | ปี 2550   | ปี 2549   |
+------------------------------------+----------+----------+----------+
| กำลังการผลิตเต็มที่ (หน่วย : เมตริกตัน)    | 185,000  | 185,000  | 185,000  |
+------------------------------------+----------+----------+----------+
| กำลังการผลิตจริง (หน่วย : เมตริกตัน)     | 204,888  | 220,700  | 212,993  |
+------------------------------------+----------+----------+----------+
| การใช้กำลังการผลิต (%)                | 11       | 119      | 115      |
+------------------------------------+----------+----------+----------+
| อัตราเพิ่มของปริมาณการผลิต (%)          | (7.16)%  | 3.62%    | 19.46%   |
+------------------------------------+----------+----------+----------+
| จำนวนกะที่ผลิตได้ (กะ ต่อ วัน)           | 3        | 3        | 3        |
+------------------------------------+----------+----------+----------+
| จำนวนกะที่ผลิตจริง (กะ ต่อ วัน)          | 3        | 3        | 3        |
+------------------------------------+----------+----------+----------+

* มีบางวันการผลิตอาจจะต้องหยุดสายการผลิตหนึ่งในสี่เพื่อปรับปรุงสายการผลิต

วัตถุดิบและผู้จำหน่ายวัตถุดิบ

วัตถุดิบสำคัญที่ใช้ในการผลิตผงคาร์บอน มีดังนี้

1. น้ำมันดิบ ที่มีส่วนผสมของคาร์บอนสูง (Carbon Black Feedstock Oil)

2. น้ำมันเตา (Fuel Oil)

วัตถุดิบที่สำคัญในการผลิตผงคาร์บอนคือ น้ำมันดิบ (Carbon Black Feedstock Oil)
คิดเป็นร้อยละ 94-95% ของต้นทุนวัตถุดิบทั้งหมด บริษัทฯ
ได้นำเข้าน้ำมันดิบชนิดนี้จากประเทศสหรัฐอเมริกา ส่วน Fuel oil and Kerosene oil นั้น
ทางบริษัทฯ ได้สั่งซื้อจากผู้ขายภายในประเทศมีสัดส่วนการใช้ประมาณร้อยละ 4-5 ของต้นทุนวัตถุดิบ
วัตถุดิบนี้เป็น F.C.C. Bottons ซึ่งปกติใช้ในการผลิตคาร์บอนแบล็ค
ส่วนน้ำมันอื่นที่สามารถใช้ในการผลิตคาร์บอนแบล็ค ได้แก่ Anthracene oil, Creosote oil
และ Ethylene bottoms
อย่างไรก็ตามน้ำมันเหล่านี้ไม่สามารถผลิตในปริมาณมากได้เพราะเกิดความสิ้นเปลือง
ดังนั้นในปัจจุบันยังคงใช้ F.C.C. Bottons อยู่

ผลของการเปลี่ยนแปลงเทคโนโลยีบนการใช้วัตถุดิบ

บริษัทไม่คาดว่าจะมีการเปลี่ยนแปลงในเทคโนโลยีการผลิตคาร์บอนแบล็คมากนัก
ดังนั้นไม่มีผลกระทบที่คาดว่าจะเกิดจากการใช้วัตถุดิบปัจจุบัน

การเปลี่ยนแปลงของระดับราคาในระยะเวลา 5 ปีที่ผ่านมา

ราคาของวัตถุดิบ (Carbon Black Feedstock Oil) จะใกล้เคียงกับราคาน้ำมันเชื้อเพลิง
(Fuel oil) ราคาเฉลี่ยของวัตถุดิบมีความผันผวนมาก และบริษัทได้บันทึกราคาวัตถุดิบสูงที่สุดในปีนี้

สัดส่วนการจัดซื้อวัตถุดิบในประเทศและต่างประเทศ

  -------------------------- -------------- -------------- --------------
                             2551           2550           2549

  ในประเทศ                   5              4              2

  ต่างประเทศ                  95             96             98

  รวม                        100%           100%           100%
  -------------------------- -------------- -------------- --------------

บริษัทมีผู้จำหน่ายวัตถุดิบในประเทศจำนวน 3-4 ราย และมีผู้จำหน่ายวัตถุดิบต่างประเทศจำนวน
5-7 ราย โดยมีอยู่หนึ่งรายที่ได้จำหน่ายวัตถุดิบให้บริษัทมากกว่าร้อยละ 30 ในช่วง 3 ปีที่ผ่านมา
ความสัมพันธ์ระหว่างบริษัทและผู้จำหน่ายวัตถุดิบทุกรายเป็นการดำเนินธุรกิจตามปรกติและตามเงื่อนไขการค้าทั่วไป
ในกรณีที่บริษัทสูญเสียผู้จำหน่ายวัตถุดิบรายใดรายหนึ่งไป
บริษัทสามารถสั่งซื้อจากผู้จำหน่ายรายอื่นซึ่งมีประมาณ 5-7 ราย ซึ่งเป็นผู้จำหน่ายหลักในตลาด

3.3.2 ขั้นตอนการผลิต และสิ่งแวดล้อม

ขั้นตอนการผลิต

ในขบวนการผลิตผงคาร์บอนมีกรรมวิธีการผลิตอยู่หลายขบวนการแต่ Phillips Petroleum Co.,
เป็นบริษัทแรกที่พัฒนาระบบการผลิตแบบต่อเนื่องโดยใช้เตาเผาน้ำมัน (Oil Furnace Black
Method on Continous Basis) ขบวนการผลิตเริ่มต้นจากการฉีดสารไฮโดรคาร์บอน ได้แก่
Feed Stock Oil พร้อม Fuel Oil น้ำมันเตาเข้าไปในเตาปฏิกรณ์ (Reactor)
ในอุณหภูมิสูงระหว่าง 1600 - 2000^(o)C เพื่อให้สารไฮโดรคาร์บอนแตกตัวเป็นเขม่า
(Carbon) และไฮโดรเจน (Hydrogen) ขบวนการนี้จะถูกหยุดลงโดยการทำให้เย็นด้วยน้ำ
(Quenching) จากนั้นทั้งเขม่าและไฮโดรเจนจะไหลผ่านไปยังเครื่องแปลงความร้อน (Heat
Exchanger) เพื่ออุ่นอากาศและน้ำมัน (สารไฮโดรคาร์บอน)
สำหรับฉีดเข้าเตาปฏิกรณ์ต่อไปหรืออีกนัยหนึ่งเป็นการนำเอาพลังความร้อนกลับมาใช้ประโยชน์เต็มที่เขม่าที่ผ่านขั้นตอนนี้ก็จะถูกส่งไปตามท่อเข้าไปในเครื่องกรองเขม่า
(Bag Filter) ณ ที่นี้ เขม่าจะแยกออกจากก๊าซโดยเครื่องกรอง และถูกส่งไปที่เครื่องบด
(Micro Pulverizer) เพื่อป้องกันอนุภาคที่หยาบหรือจับตัวกันเป็นก้อนเล็ก ๆ
ไม่ให้ผ่านเข้าไปในระบบ จากขั้นตอนนี้จะถูกส่งเข้าเครื่องผสม (Mixer) แล้วทำให้เป็นเม็ด
(Pellet) และส่งผ่านเข้าเครื่องอบแห้ง (Rotary Dryer) กรรมวิธีการผลิตจะสิ้นสุดลงแค่นี้
เขม่าดำที่ออกจากเครื่องอบแห้งจะถูกส่งไปยังถังเก็บ (Silo) เพื่อบรรจุส่งลูกค้าต่อไป

ความเพียงพอของเครื่องจักรและบุคคลากร

บริษัทมีสายการผลิต 5 สายสำหรับผลิต ผงคาร์บอนแบล็คเกรดต่างๆ เครื่องจักรที่สำคัญได้แก่
Reactors, Air Preheaters, Oil Preheaters, Bag Filters, Purge Gas
Filters, Palletizers, Mixers, Dryers, Boilers, Turbo Generators, PCB’s,
PABs, Packing Plant, Demin water Plant, Storage Tank, Silos
ซึ่งใช้ในการผลิตของบริษัทมีความทันสมัยและได้รับการปรับปรุงอย่างต่อเนื่องให้ได้มาตรฐาน
บริษัทมีการสำรองอะไหล่ที่ต้องนำเข้าไว้เสมอสำหรับเคื่องจักรที่สำคัญ
บริษัทจึงเตรียมพร้อมเสมอสำหรับการขัดข้องของเครื่องจักร สำหรับด้านบุคคลากรในการผลิต
ปัจจุบันบริษัทมีอยู่จำนวน 93 คน ซึ่งสามารถรองรับกำลังการผลิตเต็มที่ได้
บริษัทยังคงต้องมีการซื้ออุปกรณ์ใหม่มาเพื่อทดแทนอุปกรณ์ที่สำคัญที่หมดอายุใช้งานในโรงงาน
เพื่อให้โรงงานอยู่ในสภาพดีตลอดเวลาและเพื่อผลิตสินค้าที่มีคุณภาพตลอดเวลาเช่นกัน

ความเป็นไปได้ที่จะถูกทดแทนด้วยเทคโนโลยีใหม่

บริษัทไม่คาดหมายว่าจะมีการเปลี่ยนแปลงเทคโนโลยีการผลิตผงคาร์บอน

ความสามารถ ความจำเป็น และค่าใช้จ่ายในการปรับเครื่องจักรให้แข่งขันได้

บริษัทสามารถที่จะผลิตผงคาร์บอน เกรดต่างๆที่สำคัญ
และสามารถที่จะพัฒนาเกรดใหม่ตามความต้องการของลูกค้าได้
บริษัทจึงยังไม่มีความจำเป็นจะต้องเสียค่าใช้จ่ายในการปรับเครื่องจักรให้แข่งขันได้ในอนาคต

สิ่งแวดล้อม

การป้องกันและดูแลสิ่งแวดล้อม

ขบวนการผลิตคาร์บอนแบล็คเป็นการผลิตในระบบปิด และไม่มีของเสียเกิดขึ้นในขั้นตอนการผลิตใดๆ
อย่างไรก็ตามมีน้ำเสียหรือของเสียเกิดขึ้นในส่วนต่างๆ ที่ไม่ใช้ขบวนการผลิต เช่น โรงผลิตน้ำ
de-min เพื่อป้อนให้หม้อไอน้ำ น้ำblow down ของหม้อไอน้ำ น้ำหล่อเย็นของเครื่องกำเนิดไฟฟ้า
น้ำที่ใช้ทำความสะอาดโรงงานและเครื่องจักร flue gas จากปล่องต่างๆ
และของเสียที่เกิดจากการทดสอบคาร์บอนแบล็คโดยใช้สารเคมี ดังที่กล่าวไว้ในขบวนการผลิต
คาร์บอนแบล็คที่ผลิตได้จากวัตถุดิบโดยการกรองเขม่าเพื่อแยกคาร์บอนแบล็คออกจากก๊าซ
ฝุ่นคาร์บอนแบล็คที่ผ่านเครื่องกรอง จะถูกทำให้เป็นเม็ดโดยผสมกับน้ำแล้วอบให้แห้งในเครื่องอบแห้ง
ประมาณ 55% ของคาร์บอนแบล็ค โดยน้ำหนักสามารถกู้กลับมาได้จากวัตถุดิบ

แนวปฏิบัติในการควบคุมมลภาวะ

มาตรฐานการควบคุมสิ่งแวดล้อมที่เกี่ยวกับอากาศ น้ำทิ้งและวัตถุอันตราย ตามที่กฎหมายกำหนด
และตามมาตรฐาน ISO 14001 ได้มีการปฏิบัติตามอย่างเคร่งครัดที่ไทยคาร์บอนแบล็ค
น้ำทิ้งจากโรงผลิตน้ำ de-min จะถูกปล่อยไปยังบ่อบำบัด เพื่อปรับสภาพ pH ของน้ำทิ้งให้เป็นกลาง
ในอัตรา 60 ลูกบาศก์เมตรต่อวัน น้ำทิ้งนี้จะถูกบำบัดและควบคุมให้ค่าpH อยู่ระหว่าง 6.0 ถึง 8.5
อย่างอัตโนมัติ โดยระบบควบคุมค่า pH แบบ online (ค่ามาตรฐานของ pH อยู่ระหว่าง 5-9)
น้ำที่มีค่า pH เป็นกลางจากบ่อบำบัดนี้จะถูกส่งไปที่บ่อตกตะกอน ณ
ที่ซึ่งน้ำทิ้งจากทุกแห่งจะไหลมารวมกัน เช่น น้ำที่ใช้ล้างทำความสะอาดโรงงาน น้ำฝน
น้ำจากท่อระบายน้ำและน้ำจากบ่อดักน้ำมัน ฯลฯ อนุภาคของของแข็งจะตกตะกอนที่สองบ่อแรก
และน้ำทิ้งที่ใสจะไหลผ่านไปยังบ่อที่สามซึ่งเป็นบ่อสุดท้ายที่มีปั๊มสำหรับสูบน้ำทิ้งติดตั้งอยู่
น้ำทิ้งจากบ่อที่สามนี้จะมีการตรวจสอบคุณภาพทุกๆ วัน ที่ห้อง Lab ของบริษัทฯ และตรวจสอบทุกๆ 3
เดือน โดยห้อง Lab ที่ได้รับการรับรองจากรัฐบาล คือ บริษัท TEMAC
ในการปล่อยน้ำทิ้งออกนอกโรงงาน บริษัทฯ ได้ติดตั้ง online pH meter เพื่อวัดค่า pH
ของน้ำทิ้งอย่างต่อเนื่อง ณ จุดทางออกของปั๊ม เพื่อให้มั่นใจว่าน้ำทิ้งที่ปล่อยออกไปนั้นมีค่า pH
อยู่ในเกณฑ์มาตรฐานตลอดเวลา การปล่อยก๊าซสู่บรรยากาศ บริษัทฯ มีการควบคุมค่า SO_(x) และ
NO_(x)
ให้ต่ำกว่าค่าพิกัดมาตรฐานที่กำหนดโดยรัฐบาลด้วยระบบการเผาไหม้สมบูรณ์ที่มีประสิทธิภาพและมีประสิทธิผลในหม้อไอน้ำ
(boiler) และเตาอบแห้ง (dryers) ซึ่งมีการควบคุมปริมาณ O₂ ที่เหลืออย่างอัตโนมัติที่ 1.5
ถึง 2.5% ของเสียหรือขยะอันตรายที่เกิดจากห้อง Lab (ประมาณ 10-12 กิโลกรัมต่อวัน)
ซึ่งมีการตรวจสอบคาร์บอนแบล็คโดยใช้สารเคมี
จะถูกเก็บรวบรวมและขนออกไปทิ้งโดยบริษัทที่ได้รับการจดทะเบียนกับรัฐบาลให้สามารถขนขยะอันตรายไปกำจัดได้

การป้องกันมลภาวะ

ในสภาวะการเดินเครื่องปกติจะไม่มีฝุ่นคาร์บอนรั่วออกมาจากระบบได้ ยกเว้นในกรณีที่ฉุกเฉินมากๆ
ซึ่งเกิดจากเครื่องจักรขัดข้อง ไฟฟ้าดับ ฯลฯ
คาร์บอนแบล็คหรือเขม่าควันอาจถูกปล่อยออกไปยังบรรยากาศ
เพื่อป้องกันไม่ให้เครื่องจักรได้รับความเสียหายและเพื่อความปลอดภัย อย่างไรก็ตาม
บริษัทมีมาตรการป้องกันมลภาวะต่อสิ่งแวดล้อมดังนี้

1.  ได้ติดตั้ง Reactor Vent Scrubbers ที่ Reactor ทั้ง 11 ตัว
    เพื่อดักฝุ่นคาร์บอนแบล็คระหว่างการปล่อยก๊าซสู่บรรยากาศในกรณีฉุกเฉิน

2.  มีการติดตั้งถุงกรองที่ท่อระบายอากาศของ Silo ทุกตัว
    เพื่อป้องกันไม่ให้คาร์บอนแบล็คฟุ้งออกมาและเป็นมลภาวะต่อบรรยากาศระหว่างการเดินเครื่องปกติ

3.  มีบ่อสำหรับดักน้ำมันอยู่ 4 บ่อ อยู่ ณ ตำแหน่งต่างๆ ในโรงงาน
    เพื่อป้องกันไม่ให้น้ำมันไหลปะปนไปกับน้ำที่บ่อตกตะกอน เพื่อให้แน่ใจว่า
    ค่าน้ำมันและจาระบีในบ่อตกตะกอนไม่เกินค่าควบคุมมาตรฐาน

การนำพลังงานความร้อนจาก Waste Gas มาใช้

ไทยคาร์บอนแบล็คมีระบบการนำพลังงานความร้อนจาก Waste Gas มาใช้อย่างมีประสิทธิภาพ
Waste Gases (ส่วนผสมของก๊าซ hydrocarbon เช่น ไฮโดรเจน คาร์บอนมอนอกไซด์ มีเทน
อเซททีลีน ฯลฯ) ซึ่งเป็นผลพลอยได้จากขบวนการผลิตคาร์บอนแบล็ค ถูกใช้เป็นเชื้อเพลิงใน
boiler สำหรับผลิตไอน้ำความดันสูง ไอน้ำจาก boiler จะถูกป้อนไปยังเครื่องกังหันไฟฟ้า
เพื่อผลิตไฟฟ้า ปัจจุบัน Waste Gases ที่มีอยู่ สามารถผลิตไอน้ำ
เพื่อใช้ในขบวนการผลิตและผลิตไฟฟ้าได้เกินความต้องการ การใช้ไฟฟ้าของไทยคาร์บอนแบล็ค
ไฟฟ้าส่วนที่เหลือจะส่งไปขายให้บริษัทในเครือ นอกจากนี้ บริษัทฯ ยังสามารพผลิตไอน้ำได้จาก
boiler ของ reactor ได้อีก ส่วนหนึ่งของไอน้ำนี้และไอน้ำที่ออกจากเครื่องกังหันไฟฟ้า
จะใช้ภายในโรงงานและส่วนเหลือจะส่งไปขายให้บริษัท ในเครือ
ด้วยการนำพลังงานความร้อนเกือบ 100% กลับมาใช้และไม่มีการปล่อย Waste Gases
ออกสู่บรรยากาศ ไทยคาร์บอนแบล็คไม่เพียงแต่ขจัดปัญหามลภาวะทางอากาศ
แต่ยังลดปริมาณการใช้น้ำมันเตา ซึ่งสามารถประหยัดเงินตราต่างประเทศในการสั่งเข้าน้ำมันได้มาก
ในเวลาเดียวกัน บริษัทฯ ยังมีรายได้จากการขายไอน้ำและไฟฟ้า
ซึ่งสามารถช่วยลดต้นทุนการผลิตและเพิ่มความสามารถในการแข่งขันได้อย่างมาก

ทีมงาน ISO 14001

บริษัทฯ ได้แต่งตั้งคณะกรรมการ ISO 14001
ตั้งแต่เริ่มการนำระบบบริหารสิ่งแวดล้อมมาปฏิบัติใช้เมื่อเดือนมิถุนายน 2539 โดยมีประธานบริษัทฯ
เป็นประธานคณะกรรมการ และมีสมาชิกที่ประกอบไปด้วย หัวหน้าแผนกและหัวหน้าฝ่ายต่างๆ
โดยมีบทบาทและหน้าที่ในการเฝ้าติดตามและทบทวนประสิทธิภาพของระบบ
และให้การแนะนำในการใช้มาตรการเพื่อแก้ไขและป้องกันปัญหาสิ่งแวดล้อมที่เกิดขึ้นหรือที่มีแนวโน้มว่าจะเกิด

ระบบเฝ้าติดตาม

มีการเฝ้าติดตามค่าน้ำทิ้งจากโรงผลิตน้ำ de-min ที่บ่อปรับสภาพน้ำให้เป็นกลาง โดยมีการควบคุม
pH ของน้ำทิ้งให้อยู่ระหว่าง 6.0 ถึง 8.5 อย่างอัตโนมัติด้วยระบบการปรับและควบคุมค่า pH
อย่างต่อเนื่อง ค่า pH ของน้ำทิ้งที่ปล่อยออกนอกโรงงานก็มีการเฝ้าติดตามตลอดเวลาด้วย online
pH meter ซึ่งต่อสัญญาณไปยังระบบ DCS ที่ห้องควบคุมขบวนการผลิต
เพื่อให้แน่ใจว่าการเฝ้าติดตามค่า pH
เป็นไปอย่างมีประสิทธิภาพและมีการแก้ไขอย่างทันเวลาหากค่า pH ของน้ำทิ้งอยู่นอกค่าที่ควบคุม
สำหรับการปล่อยก๊าซสูบรรยากาศ บริษัทฯ ได้ตรวจวัดค่าก๊าซที่ออกจากปล่อง boiler และ dryer
เพื่อหาค่าของ SO_(x) และ NO_(x) ทุกๆ สัปดาห์ และตรวจวัดทุกๆ สามเดือน
โดยบริษัทที่ได้รับการรับรองจากรัฐบาล
เพื่อให้แน่ใจว่าเกณฑ์มาตรฐานของก๊าซที่ปล่อยออกจะไม่ถูกละเมิด บริษัทฯ
มีการชี้บ่งในเรื่องที่จะมีผลกระทบต่อสิ่งแวดล้อมมากมายหลายเรื่องในรอบหลายปีที่ผ่านมา
โดยฝ่ายต่างๆ
และมีการนำโปรแกรมการปรับปรุงเพื่อเฝ้าติดตามความคืบหน้าและประสิทธิภาพในการปรับปรุง
ตัวอย่างโปรแกรมการปรับปรุงเรื่องต่างๆ ที่มีผลกระทบต่อสิ่งแวดล้อม เช่น
“การรั่วและหกกระจายของน้ำมันที่สถานีลงน้ำมัน”
“มลภาวะของน้ำที่เกิดจากการหกของน้ำมันจากรถน้ำมัน”
“มลภาวะทางอากาศและดินที่เกิดจากการขนถ่ายคาร์บอนแบล็ค” “การลดปริมาณน้ำทิ้ง”
“การจัดการของเสียที่บริเวณ reactor ของ Line#4” ฯลฯ
ล้วนแล้วแต่เป็นโปรแกรมเฝ้าติดตามผลกระทบต่อสิ่งแวดล้อมที่ประสบผลสำเร็จของบริษัทฯ บริษัทฯ
ได้ควบรวมระบบการบริหารสิ่งแวดล้อมกับระบบการบริหารอาชีวะอนามัยและความปลอดภัย (OHSAS
18001) เข้าด้วยกัน กลายเป็นระบบ “การบริหารสิ่งแวดล้อม อาชีวะอนามัยและความปลอดภัย”
หรือ EOHS โดยมีเป้าหมายในการทำให้มลภาวะเป็นศูนย์ กากของเสียเป็นศูนย์และอุบัติเหตุเป็นศูนย์

ปัจจุบันบริษัทได้อยู่ระหว่างการบำบัดน้ำเสียจากขบวนการผลิตให้กลายเป็นน้ำที่ถูกน้ำมาใช้ใหม่ภายในโรงงาน

ผลกระทบสิ่งแวดล้อม

ในวันที่ 20 สิงหาคม 2551 ได้เกิดอุบัติเหตุในการผลิต ซึ่งเกิดจากเตาเผาตัวที่ 15
เกิดเหตุขัดข้องของระบบไฟฟ้าของวาล์ระบายอากาศ
ทำให้มีฝุ่นคาร์บอนแบล็คฟุ้งกระจายออกไปนานประมาณ 4-5 นาที ทั้งนี้เกิดจากไฟฟ้าลัดวงจร ณ
จุดวาวล์ควบคุมระบบระบายอากาศ ทำให้วาวล์ระบายอากาศถูกเปิดออกเอง
และผงฝุ่นคาร์บอนแบล็คได้ตกลงสู่บ้านเรือนที่อยู่อาศัย และพื้นที่การเกษตร บริเวณใกล้ๆกับโรงงาน

หลังเกิดเหตุ บริษัทได้ปิดเตาเผาตัวที่ 15 ทันทีเพื่อซ่อมแซม
และบริษัทได้รับคำอนุญาตให้ใช้งานเตาเผาตัวที่ 15 อีกครั้งจากกรมโรงงาน จังหวัดอ่างทอง
ในวันที่ 25 กันยายน 2551
ซึ่งบริษัทได้ดำเนินการชดใช้ค่าเสียหายทั้งหมดที่เกิดขึ้นให้กับชุมชนที่ได้รับผลกระทบจากอุบัติเหตุครั้งนี้เรียบร้อยแล้ว

บริษัทได้ดำเนินการหาสาเหตุของปัญหาและได้ดำเนินการปรับปรุงแก้ไขและเปลี่ยนแปลงระบบการควบคุมการเปิด-ปิดวาล์วระบายอากาศจากระบบไฟฟ้า
มาเป็นระบบควบคุมด้วยแรงดันลง ซึ่งระบบนี้ปัจจุบันใช้งานได้ดีและไม่มีปัญหา

ปัญหาที่เกิดขึ้นที่เตาเผาตัวที่ 15 เป็นอุบัติเหตุซึ่งไม่เคยเกิดขึ้นกับบริษัทมาก่อน
และปัจจุบันก็ได้มีการซ่อมแซมจนเป็นที่เรียบร้อยแล้ว และคาดว่าจะไม่เกิดเหตุการณ์เช่นนี้อีก